text: Sa Mga Mata ka Agila (Sa pagdumdum ka ika-12 nga anibersaryo kang 9/11) | Balay Sugidanun
  Sa Mga Mata ka Agila (Sa pagdumdum ka ika-12 nga anibersaryo kang 9/11)
  Sa imo pagturuk sa linya ka langit
  Nga nagakurit sa ibabaw ka New York City
  Indi malikawan, pangitaun mo man gihapon
  Bisan pa wara run, ang Kapid nga mga Tore
  Nga napukan kato’ng Septyembre Onse;
  Makangiridlis nga hitabo
  Sa bantog nga kuta ka makahas nga agila
  Nga nagbilin ka giha nga sa pagkadalum
  Ayhan sarang lang tungkadun
  Sa paglawig kang panahon;
  Mahapus tambihan ang giha sa bato,
  Sa kahoy ukon semento
  Pero ang giha sa dughan
  Kag panghunahuna
  Mabudlay pangitaan ka lunub;
  Ang agila padayon sa paglupad
  Makahas, gamhanan
  Nagabantay sa kalangitan
  Ugaring sa pagturuk na sa idalum
  Makita na ang giha
  Daw baba nga nagayaab
  Nagahibi, nagsinggit
  Kang katarungan.
  (MMGLachica, Ang Pagsulat Bayi, 2006)
  ← Lumbay ng Dila (Tsapter 37): Komiks
  Ang Winnie Noodles ni Mama Pat kag ang Akun Pan de Coco kag Iba pa →